የመኖሪያ ቤቶች ኅብረት ሥራ ማኅበራት ፕሮግራም ለማስጀመር መመርያ ተዘጋጀ
በ40/60 ቤቶች ፕሮግራም ከፍተኛ ቅሬታ እየቀረበበት የሚገኘው መንግሥት፣ ትኩረቱን የመኖሪያ ቤቶች ኅብረት ሥራ ማኅበራት ላይ ማድረጉ ታወቀ፡፡ ረቂቅ መመርያም ተዘጋጅቷል፡፡የ40/60 ቤቶች ፕሮግራም ሙሉ ለሙሉ በመንግሥት ኃላፊነት የሚገነባ፣ ከፍተኛ የግንባታ አፈጻጸም ችግርና የፋይናንስ እጥረት ያለበት በመሆኑ፣ መንግሥት ከፊል ኃላፊነት ብቻ የሚወስድበት የመኖሪያ ቤቶች ኅብረት ሥራ ማኅበራት ፕሮግራም ላይ ትኩረት ማድረጉን መረጃዎች ያሳያሉ፡፡  የመኖሪያ ቤቶች ኅብረት ሥራ ማኅበራት ፕሮግራምን በሰፊው ለማስጀመር ረቂቅ መመርያ ተዘጋጅቶ፣ ለአዲስ አበባ ከተማ አስተዳደር ካቤኒ መቅረቡን ለማወቅ ተችሏል፡፡የአዲስ አበባ ከተማ ቤቶች ልማት አስተዳደር ቢሮ ኃላፊ አቶ ይድነቃቸው ዋለልኝ ለሪፖርተር እንደገለጹት፣ የመኖሪያ ቤቶች ኅብረት ሥራ ማኅበራት ረቂቅ መመርያ ተዘጋጅቷል፡፡‹‹ካቢኔው መመርያውን ሲያፀድቀው ወደ ተግባር ይገባል፤›› ያሉት አቶ ይድነቃቸው፣ በቀጣዩ ዓመት ለመኖሪያ ቤቶች ኅብረት ሥራ ማኅበራት ትኩረት እንደሚደረግ ለሪፖርተር አስረድተዋል፡፡የፌዴራል መንግሥት ከአዲስ አበባ ከተማ አስተዳደር ጋር በመሆን በ2005 ዓ.ም. ክረምት የመኖሪያ ቤት ፕሮግራሞችን ሲያስተዋውቅ፣ አንዱና የተሻለ ገቢ ላላቸው የኅብረተሰብ ክፍሎች የቀረበው የመኖሪያ ቤቶች ኅብረት ሥራ ማኅበራት ፕሮግራም ነው፡፡በዚህ ፕሮግራም በአዲስ አበባ ከተማ የራሳቸውን መኖሪያ ቤት በራሳቸው አቅም ለመገንባት 100 ማኅበራት ተቋቁመዋል፡፡ ከሐምሌ 15 ቀን 2005 ዓ.ም. ጀምሮ ለ15 ቀናት ከተመዘገቡት 100 ማኅበራት ውስጥ አብዛኞቹ ወደ ግንባታ መግባታቸው ተመልክቷል፡፡የከተማ ልማትና ቤቶች ሚኒስቴር በጥር 2009 ዓ.ም. ባወጣው ሪፖርት፣ ከተመዘገቡ ማኅበራት ውስጥ 14 የሚሆኑት ባለ ሰባትና ባለ ዘጠኝ ወለል፣ 19 ማኅበራት ደግሞ ባለ አምስት ወለል አፓርትመንቶች ለመገንባት ፈቃድ ወስደዋል፡፡‹‹በአጠቃላይ 33 ማኅበራት 624 ቤቶችን በመገንባት ላይ ናቸው፡፡ ግንባታ እያካሄዱ ለሚገኙትም ክትትልና ድጋፍ እየተደረገ ነው፤›› በማለት የሚኒስቴር ሪፖርት ያመለክታል፡፡መንግሥት በአምስት ዓመት ውስጥ 750 ሺሕ መኖሪያ ቤቶችን የመገንባት ዕቅድ አውጥቷል፡፡ ይህንን ዕቅድ ለማሳካት በዓመት 150 ሺሕ ቤቶች መገንባት የሚኖርባቸው ሲሆን፣ ለዚህም ከ30 ቢሊዮን ብር በላይ ያስፈልጋል፡፡ሚኒስቴሩ እንዳስታወቀው ግን በ2009 ዓ.ም. ለሚገነቡ 20/80 እና 40/60 ቤቶች 31.03 ቢሊዮን ብር ቢያስፈልግም፣ የኢትዮጵያ ብሔራዊ ባንክ 15 ቢሊዮን ብር ብቻ ፈቅዷል፡፡ ከዚህ ውስጥም 8.5 ቢሊዮን ብር ለ20/80፣ 6.5 ቢሊዮን ብር ደግሞ ለ40/60 ተደልድሏል፡፡ነገር ግን በበጀት ዓመቱ የመጀመሪያ ግማሽ ዓመት የተፈደው ገንዘብ በተለያዩ ምክንያቶች መለቀቅ ያልቻለ ሲሆን፣ የበጀት ፍሰቱ የተሻለ የሆነው በሁለተኛው ግማሽ በጀት ዓመት ላይ ነው፡፡ የአዲስ አበባ ከተማ አስተዳደር ከንቲባ ድሪባ ኩማ ባለፈው ሳምንት የ2009 ዓ.ም. ሪፖርት ለከተማው ምክር ቤት ባቀረቡበት ወቅት፣ ‹‹በመጀመሪያው ግማሽ ዓመት በነበረው የፋይናንስ እጥረትና የአንዳንድ የሥራ ተቋራጮች አፈጻጸም ደካማ መሆን ለቤቶች ግንባታ አፈጻጸም ዝቅተኛ መሆን አስተዋጽኦ አበርክቷል፤›› በማለት ችግሩን ገልጸዋል፡፡ከምክር ቤት ስብሰባ በኋላ ከንቲባ ድሪባ በሰጡት ጋዜጣዊ መግለጫ ላይም፣ የኅብረት ሥራ ማኅበራት አፈጻጸም የተሻለ በመሆኑና አስተዳደሩ ከዚህ ልምድ በመውሰድ፣ የኅብረት ሥራ ማኅበራት ለቤቶች አቅርቦት አማራጭ እንዲሆን ተወስኗል ብለዋል፡፡‹‹በቀጣዩ ዓመት ተግባራዊ መደረግ በሚጀምረው የመኖሪያ ቤቶች ኅብረት ሥራ ማኅበራት የቤት አቅርቦት አማራጭ፣ በመጀመሪያው ዙር 20 ሺሕ የመንግሥት ሠራተኞች ተሳታፊ ይሆናሉ፤›› በማለት ከንቲባው ተናግረዋል፡፡በቀድሞው መመርያ ያልተካተተው የብድር አቅርቦት እንደሚኖር፣ ቤት ሠሪዎች በሚሰጣቸው ቦታ ላይ ተነሺዎች ካሉ ካሳ እንዲከፍሉ የሚጠየቁበት አሠራር  ደግሞ በሚሻሻለው መመርያ እንደሚሰረዝ ለማወቅ ተችሏል፡፡ከንቲባ ድሪባ መመርያው የሚያሠራ ሆኖ እንደሚሻሻልና ካቢኔው በቅርቡ እንደሚያፀድቀው ጠቁመዋል፡፡  